CELEX: 32020D1075
Language: fi
Date: 2020-06-26 00:00:00
Title: Neuvoston päätös (EU) 2020/1075, annettu 26 päivänä kesäkuuta 2020, Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen tekemisestä

24.7.2020   
               
               
                  FI
               
               
                  Euroopan unionin virallinen lehti
               
               
                  L 240/1
               
            
         NEUVOSTON PÄÄTÖS (EU) 2020/1075,
         annettu 26 päivänä kesäkuuta 2020,
         Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen tekemisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Komissio on luvan antamisesta neuvottelujen aloittamiselle 7 päivänä maaliskuuta 2016 annetun neuvoston päätöksen mukaisesti neuvotellut unionin puolesta Euroopan unionin ja Kiinan kansantasavallan hallituksen välisen sopimuksen siviili-ilmailun turvallisuudesta, jäljempänä ’sopimus’.
                  
               
                     (2)
                  
                  
                     Sopimus allekirjoitettiin neuvoston päätöksen (EU) 2018/1153 (2) mukaisesti 20 päivänä toukokuuta 2019 sillä varauksella, että sen tekeminen saatetaan myöhemmin päätökseen.
                  
               
                     (3)
                  
                  
                     On tarpeen vahvistaa menettelytavat, jotka koskevat unionin osallistumista sopimuksella perustettuihin yhteisiin elimiin, sekä suojatoimenpiteiden hyväksymistä, neuvottelupyyntöjä ja toimenpiteitä tunnustamista koskevien velvoitteiden noudattamisen keskeyttämiseksi.
                  
               
                     (4)
                  
                  
                     Sopimuksen 11 artiklan 1 kohdalla perustettu sekakomitea, jäljempänä ’sekakomitea’, voi sopimuksen 11 artiklan 2 kohdan c alakohdan ja 17 artiklan 6 kohdan mukaisesti hyväksyä muutoksia sopimuksen liitteisiin.
                  
               
                     (5)
                  
                  
                     Jotta voidaan helpottaa sopimuksen liitteiden muutosten hyväksymistä sekakomiteassa ja välttää se, ettei unionilla ole kantaa ehdotettuihin muutoksiin, komissiolle olisi annettava valtuudet hyväksyä tällaiset ehdotetut muutokset unionin puolesta tiettyjen aineellisten ja menettelyllisten edellytysten täyttyessä.
                  
               
                     (6)
                  
                  
                     Jotta voidaan varmistaa, että sekakomiteassa hyväksyttäviä sopimuksen liitteisiin ehdotettuja muutoksia koskeva komission hyväksyntä on yhteensopiva tässä päätöksessä vahvistettujen edellytysten kanssa, komission olisi toimitettava kyseiset ehdotetut muutokset neuvostolle tarkasteltavaksi riittävän hyvissä ajoin ennen sekakomitean tapaamista, jossa kyseiset muutokset hyväksyttäisiin. Jäsenvaltioiden hallitusten pysyvien edustajien komitean (Coreper) olisi arvioitava komission neuvostolle toimittamien ehdotettujen muutosten yhteensopivuus.
                  
               
                     (7)
                  
                  
                     Sopimus olisi hyväksyttävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään unionin puolesta Euroopan unionin ja Kiinan kansantasavallan hallituksen välinen sopimus siviili-ilmailun turvallisuudesta, jäljempänä ’sopimus’.
            Sopimuksen teksti on liitetty tähän päätökseen.
         
         
            2 artikla
            Neuvoston puheenjohtaja antaa unionin puolesta sopimuksen 17 artiklan 1 kohdassa määrätyn ilmoituksen (3).
         
         
            3 artikla
            
               1.   Sopimuksen 11 artiklan 1 kohdalla perustetussa sekakomiteassa unionia edustaa Euroopan komissio, jota avustaa Euroopan unionin lentoturvallisuusvirasto, jäljempänä ’EASA’, yhdessä jäsenvaltioiden edustajina olevien ilmailuviranomaisten kanssa.
            
            
               2.   EASA edustaa unionia sopimuksen liitteessä I olevalla 3.1.1 kohdalla perustetussa sertifioinnin valvontakomiteassa, ja sitä avustavat ilmailuviranomaiset, joita kunkin kokouksen asialistalla olevat asiat välittömästi koskevat.
            
         
         
            4 artikla
            Komissio valtuutetaan hyväksymään unionin puolesta sekakomitean hyväksymät muutokset sopimuksen liitteisiin sopimuksen 11 artiklan 2 kohdan c alakohdan ja 17 artiklan 6 kohdan mukaisesti siltä osin kuin muutokset ovat asiaa koskevien unionin säädösten mukaisia eivätkä edellytä niiden muuttamista ja seuraavin edellytyksin:
            
                        a)
                     
                     
                        Komissio varmistaa, että
                        
                                    —
                                 
                                 
                                    unionin puolesta annettu hyväksyntä on unionin edun mukainen;
                                 
                              
                                    —
                                 
                                 
                                    unionin puolesta annettu hyväksyntä edistää unionin lentoturvallisuuden ja kauppapolitiikan puitteissa asetettuja tavoitteita;
                                 
                              
                                    —
                                 
                                 
                                    unionin puolesta annetussa hyväksynnässä otetaan huomioon unionin valmistajien, kauppiaiden ja kuluttajien edut;
                                 
                              
                                    —
                                 
                                 
                                    unionin puolesta annettu hyväksyntä ei ole ristiriidassa unionin oikeuden tai kansainvälisen oikeuden kanssa;
                                 
                              
                                    —
                                 
                                 
                                    unionin puolesta annettu hyväksyntä edistää soveltuvissa tapauksissa ilmailualan tuotteiden laadun paranemista tehostamalla petollisten ja harhaanjohtavien menettelyjen havaitsemista;
                                 
                              
                                    —
                                 
                                 
                                    unionin puolesta annetulla hyväksynnällä pyritään soveltuvissa tapauksissa ilmailualan tuotteiden standardien lähentämiseen;
                                 
                              
                                    —
                                 
                                 
                                    unionin puolesta annetulla hyväksynnällä vältetään soveltuvissa tapauksissa innovoinnin esteiden syntyminen; ja
                                 
                              
                                    —
                                 
                                 
                                    unionin puolesta annettu hyväksyntä helpottaa soveltuvissa tapauksissa ilmailualan tuotteiden kauppaa.
                                 
                              
                  
                        b)
                     
                     
                        Komissio toimittaa ehdotetut muutokset neuvostolle hyvissä ajoin ennen niiden hyväksyntää.
                        Coreper arvioi ehdotettujen muutosten yhteensopivuuden a alakohdassa vahvistettujen perusteiden kanssa.
                        Komissio hyväksyy ehdotetut muutokset unionin puolesta, jollei Euroopan unionista tehdyn sopimuksen 16 artiklan 4 kohdan mukainen neuvoston määrävähemmistöä vastaava määrä jäsenvaltioita vastusta niitä. Jos tällainen määrävähemmistö muodostuu, komissio hylkää ehdotetut muutokset unionin puolesta.
                     
                  
         
            5 artikla
            
               1.   Komissio voi toteuttaa seuraavat toimet:
               
                           a)
                        
                        
                           hyväksyä suojatoimenpiteitä sopimuksen 5 artiklan 1 kohdan b alakohdan mukaisesti,
                        
                     
                           b)
                        
                        
                           pyytää neuvotteluja sopimuksen 15 artiklan 3 kohdan mukaisesti,
                        
                     
                           c)
                        
                        
                           toteuttaa toimenpiteitä vastavuoroista tunnustamista koskevien velvoitteiden noudattamisenkeskeyttämiseksi ja tällaisen keskeytyksen peruuttamiseksi sopimuksen 16 artiklan mukaisesti.
                        
                     
            
               2.   Komissio ilmoittaa neuvostolle riittävän hyvissä ajoin aikomuksestaan toteuttaa tämän artiklan mukaisia toimia.
            
         
         
            6 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 26 päivänä kesäkuuta 2020.
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBIĆ
            
         
         
            (1)  Hyväksyntä annettu 17. kesäkuuta 2020 (ei vielä julkaistu virallisessa lehdessä).
         
            (2)  Neuvoston päätös (EU) 2018/1153, annettu 26 päivänä kesäkuuta 2018, Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen allekirjoittamisesta unionin puolesta (EUVL L 210, 21.8.2018, s. 2).
         
            (3)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.